**Moció dels grups municipals d’ICV-EUiA, ERC-MES i CUP-PC de l’Ajuntament de Sant Cugat per a la millora de la dotació d’efectius al parc de bombers de Rubí** – **Sant Cugat** – **Castellbisbal**

1. Atès que des de fa uns mesos, els professionals del Parc de Bombers de la Generalitat de Rubí – Sant Cugat – Castellbisbal denuncien periòdicament la manca d’efectius amb la que afronten la seva feina. Una situació que ve d’anys enrere i que se suma al tancament parcial d’altres parcs del territori i al conflicte laboral que enfronta el cos de Bombers amb el Departament d’Interior per la negativa de fer més hores extraordinàries.
2. Atès que el Departament d’Interior de la Generalitat de Catalunya va preparar el *Pla estratègic de la Direcció́ General de Prevenció́, Extinció́ d’Incendis i Salvaments del Departament d'Interior per al període 2017* – *2022,* document que analitza tots els recursos i preveu la seva actualització (vehicles, material, recursos humans, parcs...). Aquest Pla ja evidenciava un dèficit de recursos humans de 247 professionals, i preveia que a causa de les jubilacions i altres circumstàncies, les noves places a cobrir arribarien a 684 efectius en el període de vigència del Pla. Malgrat això, des del govern de la Generalitat no s’han posat en marxa els mecanismes per a fer efectives aquestes dotacions.
3. Atès que per mantenir un nombre d’efectius que garanteixi la seguretat de la ciutadania es calcula que cal un increment anual d’uns 100 bombers.
4. Atès que el cas del Parc de Rubí-Sant Cugat-Castellbisbal és un exemple de què significa això en el dia a dia de la tasca dels bombers. Els efectius d’aquest parc cobreixen una població de 177.000 persones, amb una mitjana de prop de 1.900 sortides anuals. Cal afegir que el parc de Rubí és un dels quatre parcs de Catalunya que disposa d’un vehicle especial d’actuació en incidents químics, el que suma a la tasca habitual unes 80 sortides anuals.
5. Atès que tot i que el mínim d’efectius que hi ha d’haver de guàrdia al parc a cada torn és de cinc bombers. Hi ha moltes jornades en què només n’hi ha quatre (és a dir, en mínim de contingència), ja que certes baixes i incidències no s’estan cobrint adequadament. Com que el mínim de bombers que ha de sortir a cobrir una emergència és de tres persones, i una persona sola no pot fer front ni donar suport a cap avís, a la pràctica no es pot cobrir de forma simultània més d’una incidència.
6. Atès que a aquesta manca de recursos cal sumar-hi el tancament parcial d’alguns parcs del territori en els darrers mesos. A la regió Metropolitana Nord, a la qual correspon el parc de Rubí, es tanquen en dies puntuals els parcs de Santa Coloma, Hostalric i Cerdanyola. El Parc de Cerdanyola és el parc de referència per donar suport als bombers del Parc de Rubí. Per tant, a l’escassedat d’efectius, cal sumar-hi que molts dies els reforços no vénen del parc més proper (Cerdanyola) sinó dels parcs de Terrassa o Sabadell, la qual cosa fa augmentar el temps que es tarda a arribar, posant en risc la seguretat de la ciutadania.
7. Atès que per afrontar aquestes mancances, el Parlament de Catalunya va aprovar el desembre passat una moció del grup d’En Comú Podem a la que es van comprometre a fer una nova promoció de 250 places per al cos de bombers, xifra que vindrà a cobrir les mancances actuals. En canvi, el govern de la Generalitat no contempla encara com s’afrontaran les jubilacions i baixes que es vagin produint els mesos i anys vinents.
8. Atès que pel que fa al conflicte laboral, els bombers han anat veient com es retallaven els seus drets laborals. Durant l’any 2018 els bombers van realitzar un total de 500.000 hores extra (unes 250 hores per any i bombers), pagades també per sota del preu de les hores de la jornada laboral normal.
9. Atès que aquestes situacions posen en perill la seguretat de la ciutadana i atempten contra els drets laborals del Cos de Bombers de la Generalitat.

Per tot això, els grups municipals d’ICV-EUiA, ERC-MES i CUP-PC proposen al Ple de l’Ajuntament de Sant Cugat l’adopció dels següents **ACORDS**:

**PRIMER**.- Instar a la Generalitat de Catalunya a planificar i pressupostar totes les places necessàries per cobrir les mancances que el Cos de Bombers de la Generalitat afrontarà durant els pròxims anys, fins a augmentar en 1.000 efectius el Cos de Bombers per a l’any 2022.

**SEGON**.- Sol·licitar a la Generalitat que garanteixi en la planificació dels recursos humans els mínims d’efectius per parc i torn, de manera que s’evitin les situacions continuades de mínims de contingència.

**TERCER**.- Instar el Departament d’Interior de La Generalitat de Catalunya a renovar tot el material caducat i que encara esta en ús, així com planificar-ne les renovacions futures pertinents.

**QUART**.- Instar el Departament d’Interior de La Generalitat de Catalunya a dotar a aquest Parc de Bombers d’un camió escala tal hi com ja es va instar al Govern en la Resolució esmentada i a causa de la necessitat observada de manca d’aquest vehicle al parc de Rubí-Sant Cugat-Castellbisbal.

**CINQUÈ**.- Instar el Departament d’Interior de La Generalitat de Catalunya a dotar el Cos de Bombers de la Generalitat dels recursos formatius necessaris per a garantir que podran mantenir el servei de qualitat que han prestat fins ara.

**SISÈ**.- Enviar una còpia d’aquests acords al Departament d’Interior, als Ajuntaments de Rubí i Castellbisbal i al Parc de Bombers de Rubí – Sant Cugat – Castellbisbal.

Sant Cugat del Vallès, 29 de gener de 2019